Etter at forholdet med Oz tar slutt, blir Willow forelsket i den sjenerte heksen Tara Maclay. De møtes i episoden "Hush" i sesong 4, og det oppstår fort en spenning mellom dem. De utfører magi sammen flere ganger gjennom serien, og Joss Whedon har sagt at mange av magi scenene var metaforer for sex. Forholdet deres blir ikke bekreftet før episoden "Who Are You?". Willow forteller Buffy om henne og Taras forhold i episoden "A New Moon Rising", hvor Oz vender tilbake til Sunnydale, og vil ha Willow tilbake. Willow må da velge hvem hun vil ha, og hun ender opp med Tara. Likevel vises det ikke at de kysser før i "The Body", en episode i sesong 5. Willow og Tara har et veldig sunt og lykkelig forhold helt til sesong 6, hvor man ser Willow bli mer og mer oppslukt av magi. Tara sier hun er bekymret for henne, og at hun må slutte å bruke så mye magi. Willow skjønner ikke hvorfor, og når de krangler om det i slutten av episoden "All the Way" bruker Willow et trylleformular på Tara, for å få henne til å glemme krangelen. Når Tara skjønner at Willow gjorde dette, reagerer hun sterkt, og sier at hun må forlate henne hvis hun ikke greier å gå en uke uten magi. Willow sier at hun skal gå en uke uten magi, men i frykt for å miste Tara utfører hun et trylleforumlar til. Den slår feil, og i slutten av episoden "Tabula Rasa" flytter Tara ut av huset hun og Willow bodde i.